สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 22 มิ.ย.60
23 มิ.ย. 2560

ดัชนีดาวโจนส์ตลาดหุ้นนิวยอร์กปิดขยับลง เมื่อคืนนี้ (22 มิ.ย.) โดยได้รับปัจจัยกดดันจากการร่วงลงของหุ้นกลุ่มการเงินและกลุ่มสินค้าเพื่อผู้บริโภค ขณะที่หุ้นกลุ่มพลังงานปรับตัวลงอย่างต่อเนื่องแม้ราคาน้ำมันดิบ WTI เริ่มฟื้นตัวขึ้นเมื่อคืนนี้ก็ตาม อย่างไรก็ดี  ดาวโจนส์ขยับลงเพียงเล็กน้อย ขณะที่ดัชนี Nasdaq ปิดในแดนบวก เนื่องจากนักลงทุนเข้าซื้อหุ้นกลุ่มธุรกิจดูแลสุขภาพอย่างคึกคัก หลังจากวุฒิสภาสหรัฐเปิดเผยร่างกฎหมายปฏิรูประบบประกันสุขภาพ เพื่อนำมาใช้แทนกฎหมายประกันสุขภาพฉบับโอบามาแคร์
ดัชนีเฉลี่ยอุตสาหกรรมดาวโจนส์ปิดที่ 21,397.29 จุด ลดลง 12.74 จุด หรือ -0.06% ดัชนี S&amp;P500 ปิดที่ 2,434.50 จุด ลดลง 1.11 จุด หรือ -0.05% และดัชนี Nasdaq ปิดที่ 6,236.69 จุด เพิ่มขึ้น 2.73 จุด หรือ +0.04%
 
ตลาดหุ้นยุโรปปิดขยับขึ้น เมื่อคืนนี้ (22 มิ.ย.) โดยได้แรงหนุนจากการฟื้นตัวของราคาน้ำมัน อันเนื่องมาจากสต็อกน้ำมันดิบของสหรัฐที่ปรับตัวลดลงติดต่อกันเป็นสัปดาห์ที่ 2 นอกจากนี้ ตลาดยังได้แรงหนุนจากรายงานยอดสั่งซื้อภาคการผลิตของอังกฤษที่พุ่งขึ้นแตะระดับสูงสุดในรอบเกือบ 30 ปี
ดัชนี Stoxx Europe 600 ขยับขึน 0.01% ปิดที่ 388.53 จุด
ดัชนี CAC-40 ตลาดหุ้นฝรั่งเศสปิดที่ 5,281.93 จุด เพิ่มขึ้น 7.67 จุด หรือ +0.15% ดัชนี DAX ตลาดหุ้นเยอรมันปิดที่ 12,794.00 จุด เพิ่มขึ้น 19.74 จุด หรือ +0.15% และดัชนี FTSE 100 ตลาดหุ้นลอนดอนปิดที่ 7,439.29 จุด ลดลง 8.50 จุด หรือ -0.11%
 
ตลาดหุ้นลอนดอนปิดขยับลง เมื่อคืนนี้ (22 มิ.ย.) โดยดัชนี FTSE 100 ได้แรงหนุนให้ลดช่วงลบในระหว่างวัน ภายหลังจากราคาน้ำมันดีดตัวขึ้น ซึ่งช่วยหนุนหุ้นกลุ่มพลังงานรายใหญ่ปรับตัวขึ้นกันทั้งกระดาน
ดัชนี FTSE 100 ลดลง 8.50 จุด หรือ -0.11% ปิดที่ 7,439.29 จุด
 
สัญญาทองคำตลาดนิวยอร์กปิดบวก เมื่อคืนนี้ (22 มิ.ย.) เนื่องจากนักลงทุนยังคงเดินหน้าเข้าซื้อทองคำซึ่งเป็นสินทรัพย์ที่ปลอดภัย หลังจากตลาดหุ้นนิวยอร์กอ่อนแรงลงติดต่อกัน 3 วันทำการ อันเนื่องมาจากความวิตกกังวลเกี่ยวกับการร่วงของหุ้นกลุ่มพลังงาน
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 3.6 ดอลลาร์ หรือ 0.29% ปิดที่ระดับ 1,249.40 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 13.5 เซนต์ หรือ 0.82% ปิดที่ 16.509 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 1.4 ดอลลาร์ หรือ 0.15% ปิดที่ 925.6 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 4.05 ดอลลาร์ หรือ 0.5% ปิดที่ 880.50 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้น เมื่อคืนนี้ (22 มิ.ย.) โดยได้แรงหนุนจากรายงานของสำนักงานสารสนเทศด้านการพลังงานของรัฐบาลสหรัฐ (EIA) ซึ่งระบุว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว และเป็นการปรับตัวลงติดต่อกันสัปดาห์ที่ 2
สัญญาน้ำมันดิบ WTI ส่งมอบเดือนส.ค. เพิ่มขึ้น 21 เซนต์ หรือ 0.5% ปิดที่ 42.74 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 40 เซนต์ หรือ 0.9% ปิดที่ 45.22 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้น เมื่อเทียบกับยูโรและเยน ในการซื้อขายที่ตลาดนิวยอร์กเมื่อคืนนี้ (22 มิ.ย.) ด้วยแรงหนุนบางส่วนจากข้อมูลตลาดแรงงานสหรัฐที่ค่อนข้างดี
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1149 ดอลลาร์ จากระดับ 1.1164 ดอลลาร์ ในขณะที่ปอนด์แข็งค่าขึ้นแตะ 1.2672 ดอลลาร์ จากระดับ 1.2669 ดอลลาร์ และดอลลาร์ออสเตรเลียอ่อนค่าลง ที่ระดับ 0.7542 ดอลลาร์ จากระดับ 0.7558 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 111.32 เยน จากระดับ 111.31 เยน และอ่อนค่าลงเมื่อเทียบกับฟรังก์สวิส ที่ระดับ 0.9722 ฟรังก์สวิส จากระดับ 0.9727 ฟรังก์สวิส